ประกาศคณะกรรมการกำกับหลักทรัพย์และตลาดหลักทรัพย์

ที่ กธ. 9/2564

เรื่อง กำหนดเวลาการหยุดประกอบธุรกิจตามที่ได้รับอนุญาต

อันเป็นเหตุให้ผู้ประกอบธุรกิจสินทรัพย์ดิจิทัล  
อาจถูกเพิกถอนการอนุญาตประกอบธุรกิจ

\_\_\_\_\_\_\_\_\_\_\_\_\_\_\_\_\_

โดยที่มาตรา 34 แห่งพระราชกำหนดการประกอบธุรกิจสินทรัพย์ดิจิทัล พ.ศ. 2561 กำหนดให้ในกรณีที่ผู้ประกอบธุรกิจสินทรัพย์ดิจิทัลไม่ประกอบธุรกิจหรือหยุดประกอบธุรกิจเกินกว่าเวลาที่คณะกรรมการ ก.ล.ต. กำหนด ให้รัฐมนตรีตามข้อเสนอแนะของคณะกรรมการ ก.ล.ต. มีอำนาจเพิกถอนการอนุญาตประกอบธุรกิจของผู้นั้นได้ คณะกรรมการ ก.ล.ต. ออกประกาศไว้ดังต่อไปนี้

ข้อ 1 ในประกาศนี้

“ผู้ประกอบธุรกิจ” หมายความว่า ผู้ประกอบธุรกิจสินทรัพย์ดิจิทัล

“หยุดประกอบธุรกิจ” หมายความว่า หยุดประกอบธุรกิจสินทรัพย์ดิจิทัลตามที่ได้รับอนุญาตทุกประเภท

“ประกาศเกี่ยวกับการประกอบธุรกิจสินทรัพย์ดิจิทัล” หมายความว่า ประกาศคณะกรรมการกำกับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการในการประกอบธุรกิจสินทรัพย์ดิจิทัล

ข้อ 2 ในกรณีดังต่อไปนี้ รัฐมนตรีตามข้อเสนอแนะของคณะกรรมการ ก.ล.ต. มีอำนาจเพิกถอนการอนุญาตประกอบธุรกิจได้

(1) ผู้ประกอบธุรกิจไม่กลับมาประกอบธุรกิจสินทรัพย์ดิจิทัลประเภทใดประเภทหนึ่งภายใน 180 วันนับแต่วันที่ได้รับอนุญาตจากสำนักงาน ก.ล.ต. ให้หยุดประกอบธุรกิจ ตามประกาศเกี่ยวกับการประกอบธุรกิจสินทรัพย์ดิจิทัล

(2) ผู้ประกอบธุรกิจหยุดประกอบธุรกิจเกินกว่า 15 วันนับแต่วันที่ปรากฏข้อเท็จจริง  
ตามข้อ 3 ต่อสำนักงาน ก.ล.ต.

ข้อ 3 ในกรณีที่ปรากฏข้อเท็จจริงดังต่อไปนี้ต่อสำนักงาน ก.ล.ต. ให้ถือเป็นเหตุเริ่มต้นนับเวลาการหยุดประกอบธุรกิจตามข้อ 2(2)

(1) มีเหตุอันควรเชื่อว่าผู้ประกอบธุรกิจจะไม่ประกอบธุรกิจต่อไปซึ่งรวมถึงการเป็นบริษัทที่ทิ้งร้างหรือไม่มีสถานประกอบการเหลืออยู่

(2) กรรมการ ผู้จัดการ หรือบุคคลซึ่งรับผิดชอบในการดำเนินงาน ไม่อยู่ในสถานะที่จะบริหารจัดการกิจการ อันเป็นผลให้ไม่สามารถดำเนินธุรกิจตามที่ได้รับอนุญาตได้ หรือ

(3) ผู้ประกอบธุรกิจไม่มีช่องทางการติดต่อหรือให้บริการแก่ลูกค้าหรือผู้ลงทุน

ในลักษณะที่กระทบต่อการให้บริการอย่างมีนัยสำคัญ

ในกรณีที่ปรากฏข้อเท็จจริงตามวรรคหนึ่ง (1) (2) หรือ (3) กับผู้ประกอบธุรกิจรายใด  
ที่อยู่ระหว่างได้รับอนุญาตให้หยุดประกอบธุรกิจ ตามประกาศเกี่ยวกับการประกอบธุรกิจสินทรัพย์ดิจิทัล มิให้ถือเป็นเหตุเริ่มต้นนับเวลาการหยุดประกอบธุรกิจตามข้อ 2(2) หากผู้ประกอบธุรกิจรายนั้นยังคง  
สามารถเก็บรักษาทรัพย์สินของลูกค้าไว้ในระบบที่มั่นคงปลอดภัยและสามารถคืนทรัพย์สินให้แก่ลูกค้าได้ ทั้งนี้ ตามที่ได้แสดงต่อสำนักงาน ก.ล.ต. ในการยื่นขออนุญาตหยุดประกอบธุรกิจตามประกาศดังกล่าว

ข้อ 4 ประกาศนี้ให้ใช้บังคับตั้งแต่วันที่ 1 พฤษภาคม พ.ศ. 2564 เป็นต้นไป

ประกาศ ณ วันที่ 8 เมษายน พ.ศ. 2564

(นายพิชิต อัคราทิตย์)

ประธานกรรมการ

คณะกรรมการกำกับหลักทรัพย์และตลาดหลักทรัพย์